มูลนิธิเพชรรัตน-สุวัทนา

**มูลนิธิเพชรรัตน-สุวัทนา** เป็นมูลนิธิที่พระนางเจ้าสุวัทนา พระวรราชเทวี ทรงพระกรุณาโปรดให้จัดตั้งขึ้น ในวันที่ 14 พฤศจิกายน พ.ศ. 2522 มีสำนักงานตั้งอยู่ที่วังรื่นฤดี เขตคลองเตย กรุงเทพมหานคร โดยมีทุนเริ่มต้น 100,000 บาท

## ประวัติ
ในช่วงที่พระนางเจ้าสุวัทนา พระวรราชเทวี ทรงมีพระชนมายุมากขึ้น พระองค์มีพระดำริว่า นางข้าหลวงและพระประยูรญาติก็คงเริ่มสังเกตได้ว่าพระนางเจ้าสุวัทนาฯ ทรงครุ่นคิดเพื่อตอบคำถามในพระหฤทัย เพราะ เมื่อทรงพระชนมายุมากก็ทรงตระหนักพระหฤทัยแน่แล้วว่า จะทรงพระชนมายุไปอีกได้ไม่เท่าใดนัก และทรงมีห่วงในพระหฤทัยอยู่ 2 สิ่ง คือ หนึ่งทรงห่วงสมเด็จพระเจ้าบรมวงศ์เธอ เจ้าฟ้าเพชรรัตนราชสุดา สิริโสภาพัณณวดี กรมพระนครปฐมบรมขัตติยานี มหาธีรราชธิดา ผู้เป็นพระราชธิดา จึงทรงกราบทูลต่อพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร (รัชกาลที่ 9) ว่า "หม่อมฉันขอฝากเจ้าฟ้าด้วยนะ เพคะ" ซึ่งรัชกาลที่ 9 ทรงตอบรับคำเป็นมั่นเป็นเหมาะทุกครั้ง จึงทรงคลายห่วงข้อนี้ได้ ส่วนห่วงที่สองของพระองค์นั้น คือ ทรงห่วงประชาชน ซึ่งห่วงข้อนี้ทรงตรึกตรองพระหฤทัยมานานนับปี ในที่สุดก็ทรงได้คำตอบในพระหฤทัยข้อนี้ว่า "ฉันจะตั้งมูลนิธิ"

เมื่อทรงตัดสินพระหฤทัยได้ดังนั้น ก็ทรงปรึกษากับสมเด็จเจ้าฟ้าฯ กรมพระนครปฐมบรมขัตติยานี มหาธีรราชธิดา พระราชธิดาพระองค์เดียว ในที่สุดจึงพระราชทานนามว่า **มูลนิธิเพชรรัตน-สุวัทนา ในพระอุปถัมภ์สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี และ พระนางเจ้าสุวัทนา พระวรราชเทวี** โดยมีพระราชธิดาเป็นนายกกิตติมศักดิ์ และพระองค์เป็นองค์ประธานมูลนิธิโดยไม่ออกพระนาม เมื่อพระองค์ทรงพระประชวร จึงทรงมอบตำแหน่งนี้ให้แก่พระราชธิดา จนกระทั่งเมื่อสิ้นพระชนม์ในปี พ.ศ. 2528 พระราชธิดาจึงดำเนินการต่อ

ต่อมาเมื่อสมเด็จเจ้าฟ้าฯ กรมพระนครปฐมบรมขัตติยานี มหาธีรราชธิดา พระราชธิดา สิ้นพระชนม์ตามไปด้วยในปี พ.ศ. 2554 ตำแหน่งประธานมูลนิธิและนายกกิตติมศักดิ์จึงว่างลง ต่อมา พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ จึงทรงรับตำแหน่งทั้งสอง

## วัตถุประสงค์
มูลนิธิเพชรรัตน-สุวัทนา ดำเนินงานการกุศลทุกด้านที่จะก่อเกิดประโยชน์แก่ส่วนรวม ได้แก่

* สืบสานพระปณิธานตลอดจนเผยแผ่พระเกียรติคุณของสมเด็จเจ้าฟ้าฯ กรมพระนครปฐมบรมขัตติยานี มหาธีรราชธิดา และพระนางเจ้าสุวัทนา พระวรราชเทวี ในรัชกาลที่ 6
* ให้การสนับสนุน ช่วยเหลือ สงเคราะห์ แก่ผู้สละชีวิต เลือดเนื้อ และร่างกาย เพื่อป้องกันรักษาสถาบันชาติ ศาสนา พระมหากษัตริย์
* สนับสนุน ส่งเสริม ทุกวิถีทางเพื่อรักษาไว้ซึ่งขนบธรรมเนียมประเพณีและวัฒนธรรมอันดีงามของไทย
* ทำนุบำรุงการพระพุทธศาสนา ทั้งในด้านวัตถุและการศึกษา เพื่อดำรงไว้ซึ่งพระพุทธศาสนา ให้เจริญรุ่งเรืองวัฒนาถาวรสืบต่อไป
* บำรุงโรงพยาบาล สถานสงเคราะห์ต่าง ๆ และช่วยเหลือผู้ประสบภัยธรรมชาติ
* ให้ทุนแก่นักเรียน นิสิต นักศึกษา ที่เรียนเก่งและความประพฤติดี ควรได้รับทุนอุดหนุนตามกฎเกณฑ์ระเบียบข้อบังคับของสถานศึกษานั้น ๆ และให้ทุนแก่บุคคลใดคณะใดเพื่อได้ศึกษาวิจัยวิทยาการต่าง ๆ ที่เป็นประโยชน์ต่อประเทศชาติ
*บริหารงานวังรื่นฤดีและตำหนักส่วนพระองค์ ให้เป็นพิพิธภัณฑ์เกี่ยวกับสมเด็จเจ้าฟ้าฯ กรมพระนครปฐมบรมขัตติยานี มหาธีรราชธิดา และพระนางเจ้าสุวัทนา พระวรราชเทวี ในรัชกาลที่ 6 ตลอดจนจัดกิจกรรมอันเกี่ยวเนื่องตามวัตถุประสงค์ของมูลนิธิ
*บริหารจัดการทรัพย์สินของมูลนิธิ รวมทั้งการนำทรัพย์สินให้เช่าในระยะยาว
*ดำเนินการสนับสนุนหรือร่วมมือกับองค์กรการกุศล เพื่อการกุศล และองค์กรสาธารณประโยชน์เพื่อสาธารณประโยชน์
* ร่วมมือกับองค์กรการกุศลอื่น ๆ เพื่อการสาธารณประโยชน์ ทั้งนี้ ไม่เกี่ยวข้องกับการเมือง

## ประธานกิตติมศักดิ์

## นายกกิตติมศักดิ์

## คณะการดำเนินงานเริ่มแรก
* หม่อมเจ้าวงศานุวัตร เทวกุล ประธานกรรมการ
* พลเอก หลวงสุรณรงค์ กรรมการ
* นายจินตา บุณยอาคม กรรมการ
* นายกัลย์ อิศรเสนา ณ อยุธยา กรรมการ
* นายพูนเพิ่ม ไกรฤกษ์ กรรมการ
* นายภิญโญ เอครพานิช กรรมการและเหรัญญิก
* นายกิตติ สีหนนทน์ กรรมการและเหรัญญิก

คณะกรรมการของมูลนิธิมีจำนวนอย่างน้อยไม่ต่ำกว่า 5 คน อย่างมากไม่เกิน 20 คน อยู่ในตำแหน่งได้คราวละ 4 ปี ตามที่ได้จดทะเบียนเป็นครั้งคราวต่อพนักงานเจ้าหน้าที่ ให้คณะกรรมการเลือกกันเองเป็นประธานคนหนึ่ง เหรัญญิกคนหนึ่ง และเลขานุการคนหนึ่ง ในกรณีที่ตำแหน่งว่างลงกรรมการที่เหลืออยู่นั้น เป็นผู้พิจารณาเลือกบุคคลเข้าเป็นกรรมการซ่อมแทนให้ครบจำนวน เพื่อให้การบริหารงานและกิจการของมูลนิธิดำเนินไปโดยติดต่อกัน หนึ่งในสองของจำนวนกรรมการมูลนิธิที่ได้รับเลือกตั้งเป็นกรรมการครั้งแรกจะต้องออกจากตำแหน่งโดยวิธีจับฉลาก ในเมื่อกรรมการมูลนิธิชุดแรกได้ทำหน้าที่ครบ 2 ปี การออกจากตำแหน่งในกรณีนี้ให้ถือว่าเป็นการออกตามวาระ แต่กรรมการที่ออกไปแล้วอาจได้รับเลือกตั้งอีกได้ มูลนิธิอาจแต่งตั้งที่ปรึกษาได้ตามความเหมาะสม

## คณะการดำเนินงานในปัจจุบัน

* พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ นายกกิตติมศักดิ์ตลอดพระชนม์
* นายอรรถนิติ ดิษฐอำนาจ         ประธานกรรมการ
* นายศุภชัย ภู่งาม               รองประธานกรรมการ
* นายจิรายุ อิศรางกูร ณ อยุธยา     กรรมการ
* นายระพิล จารุดุล                   กรรมการ
* ม.ล.จารุวัฒนา ชินธรรมมิตร์           กรรมการ
* นายจรรมนง แสงวิเชียร               กรรมการ
* นายระพิล จารุดุล                   กรรมการ
* นางสาวเกล้ามาศ ยิบอินซอย           กรรมการ
* ม.ร.ว.ปิยฉัตร ฉัตรชัย               กรรมการ
* นายประวีณ กุวานนท์                 กรรมการ
* นายชัชพล ไชยพร                   กรรมการ
* นางพิริยาภรณ์ ธรรมารักษ์              กรรมการและเหรัญญิก
* นายพันธุ์นุชิต โปษยานนท์             กรรมการและผู้ช่วยเหรัญญิก
* ท่านผู้หญิงบุตรี วีระไวทยะ         กรรมการและเลขาธิการ
* นายเชื้อพร รังควร                   กรรมการและรองเลขาธิการ

## ตราประจำมูลนิธิ
* อักษร พ สีชมพู หมายถึง พระนามย่อ "เพชรรัตน" ของสมเด็จเจ้าฟ้าฯ กรมพระนครปฐมบรมขัตติยานี มหาธีรราชธิดา องค์นายกกิตติมศักดิ์ ผู้ประสูติในวันอังคาร
* อักษร ส สีม่วง หมายถึง พระนามย่อ "สุวัทนา" ของพระนางเจ้าสุวัทนา พระวรราชเทวี องค์ผู้ก่อตั้งมูลนิธิ ผู้ประสูติในวันเสาร์
* ภายใต้พระชฎามหากฐินและเลข ๖ หมายถึง ทั้งสองพระองค์เป็นราชนารีในรัชกาลที่ 6 โดยพระชฎามหากฐินนำมาจากตราประจำพระองค์ สมเด็จเจ้าฟ้าเพชรรัตนฯ และ เลข ๖ นำมาจากตราประจำพระองค์พระนางเจ้าสุวัทนาฯ
* ด้านล่าง มีข้อความว่า มูลนิธิเพชรรัตน-สุวัทนา

## อ้างอิง

## บรรณานุกรม
* http://www.bejaratana-suvadhana.org/suvadhana.html
* วินิตา ดิถียนต์, ชัชพล ไชยพร. '''ดวงแก้วแห่งพระมงกุฎเกล้า'''. กรุงเทพฯ: บริษัท อักษรโสภณ จำกัด, 2550.
* สำนักงานเสริมสร้างเอกลักษณ์ของชาติ . **เฉลิมพระเกียรติ สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี ในโอกาสฉลองพระชนมายุ 6 รอบ**. กรุงเทพฯ: บริษัท อมรินทร์พริ้นติ้งแอนด์พับลิชชิ่ง จำกัด (มหาชน), 2542.
* คณะข้าราชบริพารใน สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี , เฉลิมพระเกียรติ พระนางเจ้าสุวัทนา พระวรราชเทวี ในรัชกาลที่ 6, โรงพิมพ์กรุงเทพฯ, 2548
* ชัชพล ไชยพร, พระผู้ทรงเป็น “เพชรรัตน” แห่งพระบรมราชจักรีวงศ์  พระผู้ทรงเป็น “เพชรรัตน” แห่งพระบรมราชจักรีวงศ์

หมวดหมู่:มูลนิธิในประเทศไทย
หมวดหมู่:องค์กรการกุศล
หมวดหมู่:พระนางเจ้าสุวัทนา พระวรราชเทวี
หมวดหมู่:สมเด็จเจ้าฟ้าฯ กรมพระนครปฐมบรมขัตติยานี มหาธีรราชธิดา
หมวดหมู่:องค์การที่ก่อตั้งในปี พ.ศ. 2522
หมวดหมู่:ก่อตั้งในประเทศไทยในปี พ.ศ. 2522